KORRALDUS

Suure-Jaani								13. veebruar 2024 nr 93

Sundvalduse seadmine Ängi külas Lahmuse–Jaburi tee nr 7590026 km 1,548-1,886 avalikuks kasutamiseks

Põhja-Sakala Vallavalitsus (edaspidi vallavalitsus) on algatanud Suure-Jaani piirkonnas Ängi küla Lahmuse–Jaburi tee nr 7590026 (edaspidi Lahmuse–Jaburi tee) lõigu km 1,548-1,886 avaliku kasutusse seadmise menetluse.

Põhja-Sakala Vallavolikogu 24.03.2022 otsusega nr 42 kehtestatud Põhja-Sakala valla üldplaneeringu kohaselt on Lahmuse–Jaburi tee avaliku kasutusega tee. Tee on ühenduseks Lahmuse külas riigiteega 57 Mudiste–Suure-Jaani–Vändra ja Arjadi külas riigiteega 24123 Vastemõisa–Võlli–Suure-Jaani. Varasemalt sõlmitud eratee avaliku kasutuse lihtkirjalik leping on tänaseks maaomaniku vahetuse tõttu muutunud kehtetuks.

Lahmuse–Jaburi tee avalikku kasutusse vormistatav teelõik algab valla omandis oleva Lahmuse–Jaburi tee T1 (katastritunnus 75801:001:0175) piirilt ja lõpeb valla omandis oleva Lahmuse–Jaburi tee T2 (katastritunnus 75801:001:0183) piiril.

Lahmuse–Jaburi tee ei ole Sassi-Jaani kinnistu (katastritunnus 75901:001:0471) lõigul avalikus kasutuses, mistõttu valla vahendeid teehoiuks kasutada ei saaks. Eratee avalikuks kasutamiseks määramisega on tee seisundinõuete tagamise kohustus edaspidi vallavalitsuse kohustus ning vastavad tööd planeeritakse Põhja-Sakala valla teehoiukava kohaselt.

Vallavalitsus on seisukohal, et Lahmuse–Jaburi tee kasutamiseks on olemas piisavalt suur avalik huvi. Antud teelõigu avalikku kasutusse vormistamisel kujuneks piirkonnas loogiline ja otstarbekas avalike teede võrgustik ja paraneks juurdepääsuvõimalused.

Eratee avalikuks kasutuseks määramine võib toimuda kokkuleppel teealuse maa kinnisasja omanikuga, kusjuures sõlmitakse notariaalne piiratud asjaõiguse leping, mille kohta kantakse kinnistusraamatusse märge, mis kehtib kinnisasja igakordse omaniku suhtes või sundvalduse seadmise teel, mis on haldusaktiga seatav avalik-õiguslik kitsendus, mille kohta märget kinnistusraamatusse ei kanta, kuid mis kehtib samuti kinnisasja igakordse omaniku suhtes.

Vallavalitsus on asjaosalistele selgitanud, et sundvalduse seadmisega tee avalikuks kasutamiseks määramine ei ole kinnistu omanikule rohkem koormav, kui piiratud asjaõiguse (notariaalse) lepinguga seatud avalik kasutus. Praegusel juhul on vallavalitsus teinud ettepaneku määrata tee avalikuks kasutamiseks sundvalduse seadmisega, kuna sundvalduse seadmisel saab määrata tee avalikuks teeks lihtsamini täiendavaid kulutusi kandmata.

Kinnisasja avalikes huvides omandamise seaduse (edaspidi KAHOS) § 39 lg 5 kohaselt makstakse kinnisasja omanikule sundvalduse seadmise korral sundvalduse tasu, kui ei lepita kokku teisiti. 

Vallavalitsus on teinud ettepaneku sundvalduse tasu mitte maksta, kuna tasu 
oleks väike ja mõistlikum on see raha investeerida tee säilimiseks ja parendamiseks. Eratee avalikuks kasutamiseks määramisega lähevad maaomanikult kohaliku omavalitsuse üksusele üle kõik teeomaniku kohustused, õigused ja vastutus. 

Ehitusseadustiku § 94 lõike 1 kohaselt määrab eratee avalikuks kasutamiseks riik või eratee asukoha kohalik omavalitsus, sama paragrahvi lõige 2 sätestab eratee avalikes huvides omandamise või erateele sundvalduse seadmise otsustab riik või eratee asukoha kohaliku omavalitsuse üksus kinnisasja avalikes huvides omandamise seaduses (edaspidi KAHOS) sätestatud korras. Eratee avalikku kasutamiseks määramiseks seatakse sundvaldus kinnisasja teealusele osale, mitte kinnisasjale tervikuna.

Teehoiu tagamiseks on sundvalduse alaks koos teekaitsevööndiga arvestatud 8 m laiune teekoridor (4 m tee teljest mõlemale poole), mille eest maamaksuseaduse (§ 4 lg 1 p 7) kohaselt maamaksu ei määrata. Sundvalduse ala määramisel on arvestatud katastripidaja kehtestatud sundvalduse esitamise tingimuste kohase ruumiandmete täpsusega ning sel hetkel kehtivate katastriüksuse piiridega. 

KAHOS § 39 lõige 3 sätestab, et sundvalduse seadja teavitab kinnisasja omanikku sundvalduse seadmise menetlusest ning sama paragrahvi lõige 4 sätestab, et kinnisasja omanikul on õigus nelja nädala jooksul nimetatud teate kättesaamisest arvates esitada sundvalduse seadjale oma arvamus.

Korraldusega seatakse sundvaldus Ängi külas Lahmuse–Jaburi tee 338-meetrilisele teelõigule avaliku kasutuse tagamiseks alljärgnevalt loetletud kinnistutele, mille omanikule on Põhja-Sakala Vallavalitsus saatnud teated sundvalduse seadmise menetluse algatamise kohta:
1) Sassi-Jaani kinnisasja (katastritunnus 75901:001:0471) omanikule (registreeritud vallavalitsuse dokumendiregistris 31.01.2024 nr 4-2/32-20);

Sassi-Jaani kinnisasja omanik esitas tähtaegselt teate, et on nõus eratee avalikuks kasutamiseks 
sundvalduse seadmisega (registreeritud vallavalitsuse dokumendiregistris 07.02.2024 nr 4-2/32-
22).

Aluseks võttes eeltoodut ja kinnisasja avalikes huvides omandamise seaduse § 39 lõiget 1, ehitusseadustiku § 94 lõiget 2, Põhja-Sakala Vallavolikogu 26.05.2022. a määruse nr 21 ,,Kinnisasja avalikes huvides omandamise seaduses sätestatud ülesannete volitamine“ § 1 ning Põhja-Sakala Vallavolikogu 17.06.2021. a määrust nr 145 ,,Erateede avalikuks kasutamiseks määramise kord“:

1.	Seada tähtajatu tasuta sundvaldus Põhja-Sakala valla kasuks Põhja-Sakala vallas Ängi külas asuva Lahmuse–Jaburi tee nr 7590026 avalikuks kasutamiseks järgmisel kinnistul:
1.1.	Viljandi maakond, Põhja-Sakala vald, Ängi küla Sassi-Jaani (katastritunnus 75901:001:0471) Lahmuse–Jaburi teelõigu km 1,548-1,886 (338 m) osas.

2. Sundvaldus seatakse tee avalikuks kasutamiseks järgmistel tingimustel:
2.1. sundvalduse seadmise eest kinnisasja omanikule tasu ei maksta; 
2.2. teehoiu tagamiseks on sundvalduse ala arvestatud koos teekaitsevööndiga, mille eest maamaksuseaduse (§ 4 lg 1 p 7) kohaselt maamaksu ei määrata;
2.3. teed võib kasutada avalikult kasutatava teena ööpäevaringselt nii sõidukiga kui ka jalgsi, järgides õigusaktides sätestatud piiranguid;
2.4. Põhja-Sakala vald kohustub:
2.4.1. korraldama sundvalduse alal liiklust, sh tee nõuetekohast hooldust ja korrashoidu ning kasutama sundvalduse ala heaperemehelikult ja vastavalt selle otstarbele;
2.4.2. hoiduma igasugusest tegevusest, mis takistab tee sihipärast kasutamist;
2.4.3. tagama oma kulul sundvalduse ala korrashoiu, hooldamise, läbitavuse ja lumetõrje;
2.4.4. tagama tee kaitsevööndi seisukorra nõuetele vastavuse;
2.4.5. juhul kui sundvalduse ala ulatuses ei ole sätestatud maamaksu vabastust, on kinnisasja omanikul õigus nõuda sundvalduse teostajalt maamaksu tasumist proportsionaalselt sundvalduse alaga.

3. Sundvalduse seadmisega lähevad Põhja-Sakala vallale üle kõik tee omaniku kohustused, õigused ja vastutus, sealhulgas õigus teed kasutada, remontida ja hooldada, paigaldada teele liikluskorraldusvahendeid ning püstitada liiklusohutuse tagamiseks vajalikke rajatisi. 

4. Kinnisasja omanik võib anda sundvalduse alale muid kasutusõigusi, mis ei takista sundvalduse teostamist.

5. Põhja-Sakala Vallavalitsuse teedespetsialistil esitada seitsme päeva jooksul korralduse jõustumise päevast arvates maakatastri pidajale sundvalduse seadmise otsus ja masinloetaval kujul sundvalduse ruumilise ulatuse andmed.

6. Korraldusega mittenõustumisel võib esitada vaide Põhja-Sakala Vallavalitsusele (aadressil pohja-sakala@pohja-sakala.ee või Lembitu pst 42, Suure-Jaani linn, 71502 Põhja-Sakala vald, Viljandi maakond) või kaebuse Tartu Halduskohtule (aadressil trthktartu.menetlus@kohus.ee või Kalevi 1 ,51010 Tartu linn) 30 päeva jooksul teadasaamisest arvates.

7. Korraldus jõustub teatavakstegemisest.

allkirjastatud digitaalselt					allkirjastatud digitaalselt
Karel Tölp							Veronika Ling
vallavanem							vallasekretär

Saata: kinnistuomanik, planeeringuspetsialist, teedespetsialist, maaspetsialist, Transpordiamet (Angela.Reinas@transpordiamet.ee)